Document ID: 32009R0385

REGULAMENTUL (CE) NR. 385/2009 AL COMISIEI
din 7 mai 2009
de înlocuire a anexei IX la Directiva 2007/46/CE a Parlamentului European și a Consiliului de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (1), în special articolul 39 alineatul (2),
întrucât:
(1)
Directiva 2007/46/CE stabilește un cadru armonizat care cuprinde dispozițiile administrative și cerințele tehnice generale pentru toate vehiculele noi. În special, aceasta include obligația producătorului vehiculului, în calitate de titular al unei omologări de tip comunitare, de a elibera un certificat de conformitate care să însoțească fiecare vehicul care este fabricat în conformitate cu legislația comunitară privind omologarea de tip.
(2)
Certificatul de conformitate, al cărui model este stabilit în anexa IX la Directiva 2007/46/CE, constituie o declarație oficială furnizată cumpărătorului vehiculului, prin care se precizează că un vehicul specific a fost fabricat în conformitate cu cerințele stabilite de legislația comunitară privind omologarea de tip.
(3)
Este necesar să se garanteze că informațiile cuprinse în certificatul de conformitate sunt ușor de înțeles pentru consumatori și pentru agenții economici implicați. Modelul certificatului de conformitate ar trebui să includă toate informațiile tehnice care sunt relevante pentru autoritățile statelor membre în vederea acordării autorizației de punere în circulație a vehiculelor.
(4)
De la adoptarea Directivei 2001/116/CE a Comisiei din 20 decembrie 2001 de adaptare la progresul tehnic a Directivei 70/156/CEE a Consiliului privind apropierea legislațiilor statelor membre referitoare la omologarea de tip a autovehiculelor și a remorcilor acestora (2), modelul certificatului de conformitate nu a fost deloc actualizat. Prin urmare, este adecvată actualizarea acestuia ținând seama de numeroasele modificări de amploare aduse de Directiva 2007/46/CE în scopul introducerii omologării de tip complete pentru vehiculele comerciale, începând cu 29 aprilie 2009.
(5)
În plus, în conformitate cu Directiva 1999/37/CE a Consiliului din 29 aprilie 1999 privind documentele de înmatriculare pentru vehicule (3), autoritățile responsabile cu înmatricularea ale statelor membre trebuie să primească informații tehnice fiabile în vederea primei înmatriculări a vehiculelor noi pe teritoriul Comunității. Datele tehnice incluse în certificatul de conformitate reprezintă o sursă adecvată de informații care poate fi folosită în vederea înmatriculării. În scopul reducerii sarcinii administrative pentru cetățenii europeni, pe baza principiilor afirmate în planul de acțiune al Comisiei intitulat „Simplificarea și îmbunătățirea cadrului de reglementare” (4) și a programului de acțiune pentru reducerea sarcinilor administrative în Uniunea Europeană (5), este adecvată, de asemenea, includerea în certificatul de conformitate a informațiilor solicitate în temeiul Directivei 1999/37/CE.
(6)
În vederea asigurării bunei funcționări a procesului de omologare de tip comunitară, este adecvată actualizarea anexelor la Directiva 2007/46/CE în sensul adaptării la evoluția cunoștințelor științifice și tehnice.
(7)
Anexa IX la Directiva 2007/46/CE ar trebui înlocuită în consecință.
(8)
Punerea în aplicare a unui nou sistem de gestionare pentru colectarea tuturor datelor care trebuie precizate în certificatul de conformitate necesită luarea unor măsuri corespunzătoare de către producătorul vehiculului. Prin urmare, ar trebui prevăzută o perioadă de tranziție suficientă, de-a lungul căreia modelele precedente de certificate de conformitate să poată fi utilizate în continuare.
(9)
Măsurile prevăzute în prezentul regulament sunt conforme cu avizul Comitetului tehnic pentru autovehicule,
ADOPTĂ PREZENTUL REGULAMENT:
Articolul 1
Anexa IX la Directiva 2007/46/CE se înlocuiește cu anexa la prezentul regulament.
Articolul 2
Până la 29 aprilie 2010, producătorii pot elibera certificate de conformitate care sunt conforme cu modelul precizat în anexa IX la Directiva 70/156/CEE a Consiliului (6).
Articolul 3
Prezentul regulament intră în vigoare la 29 aprilie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 mai 2009.

Labels: 7
8